Jedna od glavnih rečenica koja se može čuti u razgovoru s mnogim nogometnim stručnjacima u Hrvatskoj sadrži u sebi tri ključne riječi: “Moramo stvarati igrače!”

U skupinu onih koji doista prijeđoše s riječi na djela jest Nogometni klub Zadar, iz čije škole doslovce kao na traci izlaze igrači koji ili ostanu kod kuće u zadarskom dresu, ili u potrazi za boljim uvjetima odu u druge naše klubove, ili se odvaže na odlazak u inozemstvo.

Svatko tko imalo prati zbivanja na međunarodnoj nogometnoj sceni bez osobitih problema može složiti respektabilnu momčad koja bi, slobodno se može kazati, igrala važnu ulogu u našoj MAX TV Prvoj ligi. Možda formacijski nećemo biti posve precizni, međutim, u potrebi bi “inozemna momčad Zadra” mogla izgledati otprilike ovako kako navodimo.

Krenemo li od vratara, broj jedan nedvojbeno je Danijel Subašić koji bilježi izvrsne igre u Monacu, jednom od bogatijih francuskih klubova. Središnje mjesto u obrani zauzima Jurica Buljat (Energie Cotbus), uz kojega možemo pridodati dva stopera Domagoja Torbarinu (Benfica Luxembourg) i Tomislava Puljića koji je sreću potražio u švicarskom Luzernu.

Od desnoga do lijevoga boka, pa kroz srednji red, uz mogućnost “rošada” imamo petoricu zanimljivih igrača. Središnje mjesto i ulogu organizatora igre nosi planetarno popularni Luka Modrić, igrač madridskoga Reala, za kojega se otimaju gotovo svi europski klubovi, ponajviše oni iz Engleske koji bi ga rado iz Španjolske vratili na Otok.

Svoje role uvijek uspješno može odraditi Marin Tomasov (München 1860), koji, istini za volju, igra u drugoligašu iz Njemačke, ali dovoljno dobroj momčadi koja puca na Bundesligu. Iznimno marljivi Igor Banović nakon nekoliko uspješnih sezona u Zadru otisnuo se u slovenski Domžale.

Svojedobno je Ivan Santini (Kortrijk) kazao kako jednako voli zabijati golove i dodavati, odnosno igrati iza glavnog napadača, pa ćemo ga smjestiti na “polušpicu”, iako u belgijskom prvenstvu nemilice trese mreže. Dvije opasne igle su iskusni Saša Bjelanović, koji je obišao pola svijeta i skrasio se u talijanskom Vareseu, te Stipe Perica, kojega je u ljetnom prijelaznom roku u svoje redove doveo moćni Chelsea i poslao na posudbu u nizozemsku NAC Bredu. Pridodajmo im na kraju i mladog hrvatskog reprezentativca Šimu Vrsaljka, koji je ovog ljeta prešao u talijansku Genou.

Zanimljivo društvo, zar ne?

− Svi koje ste nabrojili svoje su prve nogometne korake napravili u Stanovima, neki prije, drugi malo kasnije, međutim, ništa nije plod slučajnosti, nego naše nogometne škole, osobito od 2000. godine, kad smo u klubu odlučili da naša politika mora biti “proizvodnja” igrača. Naveliko je u ostvarenju toga cilja povukao Reno Sinovčić i moja malenkost, jer je valjalo napraviti kadrovsku selekciju onih koji će voditi brigu o razvoju mladih igrača. I ono što je najvažnije − selekcija igrača isključivo se svodi na prostor Zadarske županije, znači, ne dovodimo djecu iz drugih dijelova Hrvatske. U tome i jest dodatna vrijednost naše škole nogometa i ljudi koji u njoj rade − kazao je Josip Bajlo, direktor NK Zadar.

Inače, ugovori igrača u pravilu su poslovna tajna, međutim, ako je suditi prema procjenama Transfermarkta, koji se bavi primanjima nogometaša u cijelom svijetu, onda 11 veličanstvenih na tržištu vrijedi oko 50 milijuna eura:

Danijel Subašić (2.500.000), Jurica Buljat (500.000), Domagoj Torbarina (50.000), Tomislav Puljić (700.000), Marin Tomasov (1.000.000), Luka Modrić (35.000.000), Igor Banović (400.000), Šime Vrsaljko (5.000.000), Ivan Santini (600.000), Saša Bjelanović (300.000) i Stipe Perica (2.500.000).

DRAŽEN ŽURA